KOMISIJOS REGLAMENTAS (EB) Nr. 1335/2005
2005 m. rugpjūčio 12 d.
iš dalies keičiantis Reglamentą (EB) Nr. 2076/2002 ir Sprendimus 2002/928/EB, 2004/129/EB, 2004/140/EB, 2004/247/EB ir 2005/303/EB dėl Tarybos direktyvos 91/414/EEB 8 straipsnio 2 dalyje nurodytų laikotarpių ir tam tikrų į jos I priedą neįtrauktų veikliųjų medžiagų tolesnio naudojimo
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 2 dalies trečią ir ketvirtą pastraipas,
kadangi:
(1)
Direktyvos 91/414/EEB 8 straipsnio 2 dalyje yra numatyta, kad valstybė narė gali per 12 mėnesių nuo pranešimo apie šią direktyvą įregistruoti ir pateikti į vidaus rinką augalų apsaugos produktus, kurių sudėtyje yra veikliųjų medžiagų, neįrašytų į tos direktyvos I priedą, ir kurie dvejus metus nuo pranešimo dienos jau yra rinkoje, išskyrus kai yra priimtas sprendimas atitinkamos veikliosios medžiagos neįtraukti į I priedą.
(2)
Komisijos reglamentuose (EEB) Nr. 3600/92 (2) ir (EB) Nr. 451/2000 (3) ir yra nustatytos išsamios darbų programos, minėtos direktyvos 8 straipsnio 2 dalyje, pirmojo ir antrojo etapo įgyvendinimo taisyklės. Ši programa tebėra vykdoma ir todėl dar nebuvo galima priimti sprendimo dėl kai kurių veikliųjų medžiagų.
(3)
Iš 90 veikliųjų medžiagų, kurios buvo įtrauktos į minėtos darbų programos pirmąjį etapą, 67 buvo aptartos direktyvoje arba sprendime. Lieka 23 veikliosios medžiagos, dėl kurių darbas tęsiamas. Iš 53 veikliųjų medžiagų, kurios buvo įtrauktos į minėtos darbų programos antrąjį etapą, viena buvo aptarta sprendime. Lieka 52 veikliosios medžiagos, dėl kurių darbas tęsiamas. Darbų programos pirmojo etapo porinę apžvalgą, valstybei narei pranešėjai pateikus įvertinimo ataskaitos projektą, organizavo Komisija. Tuo laikotarpiu šis porinių apžvalgų ciklas buvo baigtas ir šiuo metu yra rengiami sprendimai ir direktyvos dėl paskutinių veikliųjų medžiagų. Darbų programos antrojo etapo porinės apžvalgos organizavimo atsakomybė tenka Europos maisto saugos tarnybai (EFSA), kuri turi pateikti savo nuomonę Komisijai per vienerius metus nuo įvertinimo ataskaitos projekto pateikimo. Kadangi projektų pateikimo datų nustatymas sudaro dalį susitarimų tarp Komisijos ir EFSA, galima numatyti kada bus parengta paskutinė nuomonė. Iki šiol Komisijai buvo pateiktos trys nuomonės, o paskutinė turėtų būti pateikta Komisijai iki 2005 m. pabaigos. Todėl daugiu laiko turėtų būti skiriama antrojo etapo veikliųjų medžiagų įvertinimui nei į pirmąjį etapą įtrauktoms medžiagoms, kurioms ši proceso dalis jau yra pabaigta.
(4)
2001 m. liepos 26 d. Komisijos parengtoje pažangos ataskaitoje (4) buvo nurodyta kodėl darbai nebuvo taip sėkmingai vykdomi, kaip buvo numatyta pradžioje. Pagrindinės vėlavimo priežastys buvo lėta darbo pradžia, susijusi su veikliųjų medžiagų nustatymu ir prioritetine klasifikacija, būtinybė sukaupti reikalingus šaltinius ir paruošti labiau detalizuotus vertinimo ir sprendimų priėmimo procedūrinius modelius. Remiantis šios ataskaitos išvadomis Komisijos reglamentu (EB) Nr. 2076/2002 (5) terminas buvo pratęstas veikliosioms medžiagoms, kurių tyrimas dar nėra baigtas. Tuo pat metu Komisija ir valstybės narės aktyviai dirbo, kad pagerintų veikliųjų medžiagų įvertinimo procedūras, o žymus sprendimų skaičiaus padidėjimas per pastaruosius metus rodo, kad mokymosi laikotarpį galima laikyti pabaigtu. EFSA, kuri yra atsakinga už peržiūros programos antrąjį etapą, taip pat pereina į veiklos etapą ir jos pirmosios nuomonės dabar buvo pateiktos. Tačiau kai kurios 2001 m. ataskaitoje nurodytos priežastys tebegalioja. Tarp jų būtų: poreikis ir toliau kuo geriau pasinaudoti ribotais šaltiniais taikant atitinkamus darbo pasidalinimo metodus ir užtikrinti, kad pasiektas metinių sprendimų skaičius būtų išlaikytas. Pradinis lėtumas, techninis kai kurių dokumentų sudėtingumas, būtinybė gauti nepriklausomų mokslo darbuotojų nuomonę ir kiti nenumatyti veiksniai daugeliu atveju atėmė daug sprendimų priėmimui ir įgyvendinimo priemonėms reikalingo laiko.
(5)
Yra numatyta, kad visoms į minėtos peržiūros programos pirmąjį ir antrąjį etapą įtrauktoms veikliosioms medžiagoms turėtų būti priimtas specialus aktas iki 2005 m. gruodžio 31 d. (pirmajam etapui) arba iki 2006 m. rugsėjo 30 d. (antrajam etapui). Tačiau turi būti skiriamas laikas šiems aktams įsigalioti, kad valstybės narys ir suinteresuotosios šalys pasiruoštų laikytis naujų reikalavimų.
(6)
Dėl to reikia pratęsti pirmojo etapo pereinamąjį laikotarpį vieneriais metais, o antrojo etapo - dvidešimt vienu mėnesiu.
(7)
Reglamente (EB) Nr. 2076/2002 ir Komisijos sprendimuose: 2002 m. lapkričio 26 d. 2002/928/EB dėl benomilo neįtraukimo į Tarybos direktyvos 91/414/EEB I priedą ir augalų apsaugos produktų, turinčių šios veiksliosios medžiagos, leidimų panaikinimo (6), 2004 m. sausio 30 d. 2004/129/EB dėl tam tikrų veikliųjų medžiagų neįtraukimo į Tarybos direktyvos 91/414/EEB I priedą ir dėl leidimų šių medžiagų turintiems augalų apsaugos produktams panaikinimo (7), 2004 m. vasario 11 d. 2004/140/EB dėl fentiono neįtraukimo į Tarybos direktyvos 91/414/EEB I priedą ir leidimų šios veikliosios medžiagos turintiems augalų apsaugos produktams panaikinimo (8), 2004 m. kovo 10 d. 2004/247/EB dėl simazino neįtraukimo į Tarybos direktyvos 91/414/EEB I priedą ir dėl leidimų šios veikliosios medžiagos turintiems augalų apsaugos produktams panaikinimo (9) ir 2005 m. kovo 31 d. 2005/303/EB dėl krezilo rūgšties, dichlorfeno, imazametabenzo, kasugamicino ir polioksino neįtraukimo į Tarybos direktyvos 91/414/EEB I priedą ir leidimų šios veikliosios medžiagos turintiems augalų apsaugos produktams panaikinimo (10) yra nuostatos dėl tam tikrų veikliųjų medžiagų neįtraukimo į Direktyvos 91/414/EEB I priedą, ir dėl valstybių narių visų leidimų augalų apsaugos produktams, kuriuose yra šių veikliųjų medžiagų, panaikinimo. Šiuose aktuose numatytos nukrypti leidžiančios nuostatos, suteikiančios galimybę kai kurias iš šių veikliųjų medžiagų toliau naudoti ribotą laiko tarpą, kol yra kuriamos alternatyvios medžiagos.
(8)
Valstybės narės pateikė naujų įrodymų dėl tolesnio naudojimo esminio būtinumo. Tokią informaciją įvertino Komisija kartu su valstybių narių ekspertais.
(9)
Leidžiančios nukrypti nuostatos turėtų būti taikomos tik tais atvejais, kurie pasirodytų pagrįsti ir nekeliantys susirūpinimo, ir jos turėtų apsiriboti kenksmingų organizmų, kuriems naikinti nėra efektyvių pakaitalų, kontrole.
(10)
Dėl to reikėtų atitinkamai iš dalies pakeisti Reglamentą (EB) Nr. 2076/2002 ir Sprendimus 2002/928/EB, 2004/129/EB, 2004/140/EB, 2004/247/EB ir 2005/303/EB.
(11)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2076/2002 iš dalies keičiamas taip:
1)
1 straipsnis keičiamas taip:
„Direktyvos 91/414/EEB 8 straipsnio 2 dalyje nurodytas 12 metų laikotarpis yra pratęsiamas iki 2006 m. gruodžio 31 d. aktyviosioms medžiagoms, kurios yra įvertintos pagal Reglamentą (EEB) Nr. 3600/92, iki 2007 m. rugsėjo 30 d. aktyviosioms medžiagoms, kurios yra įvertintos pagal Reglamente (EB) Nr. 451/2000 nustatytą antrąjį etapą, ir iki 2008 m. gruodžio 31 d. aktyviosioms medžiagoms kurios yra įvertintos pagal Reglamentą (EB) Nr. 1490/2002, nebent iki atitinkamos datos buvo priimtas arba yra priimamas sprendimas įtraukti ar neįtraukti atitinkamą veikliąją medžiagą į Direktyvos 91/414/EEB I priedą. Pagal Direktyvos 91/414/EEB 8 straipsnio 2 dalį, tų laikotarpių metu valstybės narės gali toliau leisti arba vėl leisti pateikti į vidaus rinką augalų apsaugos produktus, kuriuose yra pirmiau minėtų veikliųjų medžiagų.“;
2)
priedas iš dalies keičiamas pagal šio reglamento priedo I dalį.
2 straipsnis
Sprendimo 2002/928/EB priedas iš dalies keičiamas pagal šio reglamento priedo II dalį.
3 straipsnis
Sprendimo 2004/129/EB priedas iš dalies keičiamas pagal šio reglamento priedo III dalį.
4 straipsnis
Sprendimo 2004/140/EB priedas iš dalies keičiamas pagal šio reglamento priedo IV dalį.
5 straipsnis
Sprendimo 2004/247/EB priedas iš dalies keičiamas pagal šio reglamento priedo V dalį.
6 straipsnis
Sprendimo 2005/303/EB priedas iš dalies keičiamas pagal šio reglamento priedo VI dalį.
7 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. rugpjūčio 12 d.